Document ID: 32009D0018

32009D0018
L 008/29
SLUŽBENI LIST EUROPSKE UNIJE
ODLUKA KOMISIJE
od 22. prosinca 2008.
o usklađenosti norme EN 1273:2005 o dječjim hodalicama s općim sigurnosnim zahtjevima Direktive 2001/95/EZ Europskog parlamenta i Vijeća i objavi oznaka norme u Službenom listu
(priopćena pod brojem dokumenta C(2008) 8616)
(Tekst značajan za EGP)
(2009/18/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu 2001/95/EZ Europskog parlamenta i Vijeća od 3. prosinca 2001. o općoj sigurnosti proizvoda (1), a posebno njezin članak 4. stavak 2. prvi podstavak,
nakon savjetovanja sa Stalnim odborom osnovanim u skladu s člankom 5. Direktive 98/34/EZ Europskog parlamenta i Vijeća od 22. lipnja 1998. o utvrđivanju postupka osiguravanja informacija u području tehničkih normi i propisa te pravila za usluge informatičkog društva (2),
budući da:
(1)
Članak 3. stavak 1. Direktive 2001/95/EZ obvezuje proizvođače da na tržište stavljaju samo sigurne proizvode.
(2)
Sukladno članku 3. stavku 2. Direktive 2001/95/EZ, pretpostavlja se da je proizvod siguran s obzirom na rizike i kategorije rizika, koji su obuhvaćeni odgovarajućim nacionalnim normama, kad je sukladan s neobvezujućim nacionalnim normama kojima su prihvaćene europske norme, čije oznake Komisija mora objaviti u Službenom listu Europske unije u skladu s člankom 4. stavkom 2. Direktive.
(3)
U skladu s člankom 4. stavkom 1. Direktive, europske bi norme trebala odrediti europska tijela za normizaciju na temelju mandata koje odredi Komisija. Komisija će objaviti oznake takvih normi.
(4)
Člankom 4. stavkom 2. Direktive propisan je postupak objave oznaka normi koje su usvojila europska tijela za normizaciju prije stupanja ove Direktive na snagu. U slučajevima kada se takvim normama osigurava usklađenost s općim sigurnosnim zahtjevima, Komisija će odlučiti objaviti oznake norme u Službenom listu Europske unije. U takvim će slučajevima Komisija odlučiti, na vlastitu inicijativu ili na zahtjev države članice te u skladu s postupkom iz članka 15. stavka 2. Direktive, udovoljava li predmetna norma općim sigurnosnim zahtjevima. Komisija će odlučiti o objavi oznaka normi nakon savjetovanja s Odborom osnovanim u skladu s člankom 5. Direktive 98/34/EZ. Komisija će obavijestiti države članice o svojoj odluci.
(5)
Dječje hodalice su pomagala koja djeci, koja još ne hodaju, pomažu pri samostalnom kretanju. Međutim, podaci o pruženoj hitnoj pomoći u bolnicama u Europi i Sjedinjenim Američkim Državama tijekom posljednjih 20 godina dosljedno pokazuju da dječje hodalice predstavljaju opasnost od pada jer povećavaju mobilnost i brzinu kretanja djece koja još ne mogu samostalno stajati ili hodati.
(6)
Nesreće pri uporabi dječjih hodalica uglavnom se mogu pripisati padu niz stepenice ili prevrtanju, a posebno kad se djeca pokušavaju kretati na neravnim površinama, kao što su pragovi vrata ili rubovi tepiha. Ozljede koja nastaju kod takvih nesreća vrlo su ozbiljne jer je većinom riječ o ozljedama dječje glave.
(7)
Komisija je u rujnu 1997. dodijelila mandat (3) CEN-u (Europskom odboru za normizaciju) kako bi odredio posebne sigurnosne rizike koji proizlaze iz povećane mobilnosti i brzine zbog uporabe dječjih hodalica kod djece koja ne hodaju samostalno, i to u odgovarajućoj normi na kojoj je CEN tada radio.
(8)
Komisija je prvu verziju norme EN 1273, koju je CEN usvojio 2001., ocijenila nezadovoljavajućom jer njom nisu bili obuhvaćeni posebni rizici opisani u mandatu.
(9)
Međutim, revidiranom verzijom norme EN 1273 iz svibnja 2005. predviđena su testiranja stabilnosti i zahtjevi dizajna kojima bi se smanjio broj ozljeda koje nastaju pri padu niz stepenice ili pri prevrtanju.
(10)
Norma EN 1273:2005 je u širokoj primjeni kod tijela za nadzor tržišta u državama članicama, što potvrđuje nekoliko RAPEX-ovih obavijesti u kojima se poziva na tu normu. Osim toga, neke se države članice u svome zakonodavstvu pozivaju na normu o sigurnosti proizvoda za njegu djece (4).
(11)
Poboljšanom sigurnošću od pada niz stepenice ili od prevrtanja, koja je osigurana normom EN 1273:2005, povećava se pasivna prevencija nesreća uzrokovanih uporabom dječjih hodalica.
(12)
Komisija smatra da je norma EN 1273:2005 u skladu s općim sigurnosnim zahtjevima. Budući da je norma usvojena u sklopu mandata koji je dodijeljen prije stupanja na snagu Direktive 2001/95/EZ, uputu na EN 1273:2005 potrebno je objaviti u skladu s postupkom iz članka 4. stavka 2. prvog podstavka.
(13)
Ova Odluka o usklađenosti norme EN 1273:2005 s općim sigurnosnim zahtjevima donesena je na inicijativu Komisije.
(14)
Mjere predviđene ovom Odlukom u skladu su s mišljenjem Odbora iz Direktive 2001/95/EZ,
DONIJELA JE OVU ODLUKU:
Članak 1.
Norma EN 1273:2005 „Proizvodi za dojenčad i malu djecu - Hodalice - Sigurnosni zahtjevi i metode ispitivanja” udovoljava općim sigurnosnim zahtjevima iz Direktive 2001/95/EZ u pogledu rizika koje obuhvaća.
Članak 2.
Upućivanje na normu EN 1273:2005 objavljuje se u seriji C Službenog lista Europske unije.
Članak 3.
Ova je Odluka upućena državama članicama.
Sastavljeno u Bruxellesu 22. prosinca 2008.

Labels: 1
7
3
0
12